|  |  |
| --- | --- |
|  | ვიკიპედიის რედაქტორების გადაწყვეტილებით, სტატიას „**ზვიად გამსახურდია**" მინიჭებული აქვს რჩეული სტატიის სტატუსი. *ზვიად გამსახურდია* ვიკიპედიის საუკეთესო სტატიების სიაშია. |



|  |  |
| --- | --- |
|  | სხვა მნიშვნელობებისთვის იხილეთ **გამსახურდია**. |

**ზვიად გამსახურდია** (დ. 31 მარტი, 1939, თბილისი — გ. 31 დეკემბერი, 1993, სოფ. ძველი ხიბულა, ხობის რაიონი) — ქართველი მეცნიერი-ფილოლოგი, მწერალი, მთარგმნელი, პოლიტიკოსი, დისიდენტი, ფილოლოგიის მეცნიერებათა დოქტორი, საქართველოს ეროვნულ-განმათავისუფლებელი მოძრაობის ერთ-ერთი ლიდერი, საქართველოს პირველი პრეზიდენტი (1991—1992), საქართველოს ეროვნული გმირი.

ბიოგრაფია
---------

დაიბადა თბილისში, ქართველი მწერლის, აკადემიკოს კონსტანტინე გამსახურდიას და მირანდა ფალავანდიშვილის ოჯახში. დაამთავრა თბილისის 47-ე საშუალო სკოლა (1957) და თბილისის სახელმწიფო უნივერსიტეტის დასავლეთ ევროპის ენებისა და ლიტერატურის ფაკულტეტი ინგლისური ლიტერატურის სპეციალობით (1962). ჰყავდა ორი მეუღლე და სამი შვილი:

* პირველი მეუღლე *დალი ლოლუა*, შვილი *კონსტანტინე გამსახურდია*;
* მეორე მეუღლე *მანანა არჩვაძე-გამსახურდია*, შვილები *ცოტნე და გიორგი გამსახურდიები*.

### სამეცნიერო და ლიტერატურული მოღვაწეობა (1962-1990)

წლების მანძილზე მოღვაწეობდა თბილისის სახელმწიფო უნივერსიტეტის დასავლეთ ევროპისა და ლიტერატურის ფაკულტეტის დოცენტად. 1973 წელს მიენიჭა ფილოლოგიის მეცნიერებათა კანდიდატის, ხოლო 1991 წელს — მეცნიერებათა დოქტორის სამეცნიერო ხარისხები. 1972-1977 და 1983-1990 წლებში იყო საქართველოს მეცნიერებათა აკადემიის შოთა რუსთაველის სახელობის ქართული ლიტერატურის ინსტიტუტის რუსთველოლოგიის განყოფილების უფროსი მეცნიერ-თანამშრომელი, 1970-1977 წლებში საქართველოს სსრ მწერალთა კავშირის წევრი. მას გამოქვეყნებული აქვს მნიშვნელოვანი სამეცნიერო შრომები (მათ შორის 4 მონოგრაფია) რუსთველოლოგიის, ქართული კულტურის ისტორიის, ქართული ლიტერატურის ისტორიის, თეოლოგიის, ამერიკული პოეზიის ისტორიის საკითხებზე. გამოცემულია მისი ლექსებისა და იგავ-არაკების კრებულები, აგრეთვე, შექსპირის, ბოდლერის, გოგოლის და სხვათა თხზულებების მისეული თარგმანები.

### ეროვნულ-განმათავისუფლებელი მოძრაობის ლიდერი

1956 წელს ზვიად გამსახურდიამ და მისმა მეგობრებმა საბჭოთა კავშირის მიერ უნგრეთში სისხლიანი ინტერვენციის დამგმობი პროკლამაციები გამოაკრეს თბილისის ქუჩებში, რაც არნახული აქცია იყო მთელი სსრკ-ს მასშტაბით. 1976 წელს გამსახურდიას და კოსტავას თაოსნობით თბილისში დაფუძნდა საქართველოს ჰელსინკის კავშირი. ზვიად გამსახურდია სიცოცხლის ბოლომდე იყო ამ ორგანიზაციის თავმჯდომარე.

ჰელსინკის ჯგუფი აქტიურად გამოდიოდა ადამიანის უფლებების, პირველყოვლისა კი — ქართველების უფლებების, ქართული კულტურის ძეგლების, საქართველოს მართლმადიდებელი ეკლესიის დასაცავად. ჯგუფი გამოსცემდა იატაკქვეშა თვითგამოცემებს (ჟურნალები: „საქართველო" , „ოქროს საწმისი" , „საქართველოს მოამბე" და სხვა). ამ ჟურნალებში გამსახურდია ყოველთვის ხაზს უსვამდა რუსიფიკაციის საფრთხეს, ქართველების დემოგრაფიული შემცირების პრობლემას, კორუფციას საქართველოს ეკლესიაში, საზღვარგარეთ მცხოვრები ქართული თემების უფლებებს. გამსახურდიას ინიციატივით თბილისში პირველად (თვითგამოცემის სახით) გამოიცა რუსი დისიდენტი მწერლის ალექსანდრე სოლჟენიცინის „არქიპელაგი გულაგი". გამსახურდია იმსახურებდა დასავლეთის სახელმწიფოების სიმპატიებს იმპერიული ცენტრის წინააღმდეგ ბრძოლის გამო. 1975 წელს, გამსახურდია და კოსტავა აირჩიეს საერთაშორისო ორგანიზაციის „საერთაშორისო ამნისტიის" წევრებად. მოგვიანებით გამსახურდია აირჩიეს ადამიანის უფლებათა საერთაშორისო საზოგადოების (ISHR-IGFM, შტაბ-ბინა მდებარეობს მაინის ფრანკფურტში) წევრად. გარდა ამისა, იგი აქტიურად თანამშრომლობდა მოსკოვში გამომავალ დისიდენტურ, თვითგამოცემით ჟურნალში „მიმდინარე ამბების ქრონიკა" (რედაქტორი: ს. კოვალიოვი).

დისიდენტური საქმიანობისათვის ზვიად გამსახურდია საბჭოთა უშიშროების კომიტეტმა დააპატიმრა 1956 და 1977-1979 წლებში. 1977 წლის 1 აპრილს ზვიად გამსახურდია გარიცხეს საქართველოს მწერალთა კავშირიდან „ანტისაბჭოთა პროპაგანდისათვის".

გამსახურდიას ოპონენტები ხშირად მიუთითებენ, რომ 1978 წელს, კგბ-ს ზეწოლით, მან „მოინანია დანაშაული". ამასთან დაკავშირებით საყურადღებოა პარიზში გამომავალი ქართული ემიგრანტული ჟურნალის „გუშაგი" 1994 წლის პირველი ნომრის სარედაქციო წერილი „ერთი სიცოცხლე", რომელშიც წერია: 

|  |  |
| --- | --- |
| ვიკიციტატა | „...ზვიად გამსახურდიას ემუქრება არა მხოლოდ რვა წლით თავისუფლების აღკვეთა, არამედ - ქვეყნიდან გაძევებაც. მერაბ კოსტავასთან შეთანხმებით, გამსახურდია საჯაროდ „ინანიებს დანაშაულს". საგულისხმოა, რომ სწორედ ამ„მონანიების" შემდეგ საბჭოთა დისიდენტური მოძრაობის მოღვაწე პეტრე გრიგორენკო ხაზგასმით მიუთითებდა: „მჯერა, დადგება დრო, როდესაც ქართველი ხალხი ზვიად გამსახურდიასა და მერაბ კოსტავას თავის უდიდეს ეროვნულ გმირებად შერაცხავს"-ო" |
|  | (ემიგრანტული ჟურნალი „თავისუფლების ტრიბუნა" , პარიზი, # 21, 1978.) |

ეროვნული მოძრაობის ლიდერები 80-იანი წლების ბოლოს, ზვიად გამსახურდია და მერაბ კოსტავა
დღიდან გათავისუფლებისა (1979) ზვიად გამსახურდია სათავეში ჩაუდგა მოძრაობას პატიმრობიდან მერაბ კოსტავას დასახსნელად, რაც მოხერხდა 1987 წელს. გამსახურდიას განსხვავება რუსი ლიბერალი დისიდენტებისგან გამოჩნდა საჯაროობის გამოცხადების შემდეგ. მისი სამიზნე იყო არა ადამიანის უფლებები, არამედ ქართველების უფლებები. 1990 წლის ივლისში ის დაუპირისპირდა ანდრია სახაროვს ამ უკანასკნელის წინადადების გამო ახალი მულტინაციონალურ კავშირის შექმნის შესახებ. თუ 1970-ან წლებში გამსახურდიას წინააღმდეგობა მიმართული იყო იმპერიის ცენტრისკენ, 1980-იან წლებში გამსახურდია მტრებად სახავდა საქართველოში მცხოვრებ ეროვნულ უმცირესობებსა და „წითელ ინტელიგენციას". გამსახურდიას და მის მომხრეებს ქართველები მიაჩნდათ ისტორიულად დაწინაურებულ ხალხად, რომელსაც უნდა ესარგებლა პრივილეგიებით სამშობლოში.

|  |  |
| --- | --- |
| ვიკიციტატა | „კახეთი ყოველთვის იყო დემოგრაფიულად ყველაზე სუფთა რეგიონი, სადაც ქართული ელემენტი მუდამ სჭარბობდ, მუდამ მძლავრობდა. ახლა ისე მოგვიწყვეს საქმე ამ კომუნისტებმა, რომ საგონებელში ვართ ჩავარდნილნი, როგორ გადავარჩინოთ კახეთი. აქეთ თათრობა ეძალება, იქით ლეკობა ეძალება, აქეთ სომხობა ეძალება, აქეთ ოსობა ეძალება და სადაცაა კახეთს გადაყლაპავენ." |
|  | (გაზეთი „ივერია" N23, 6 ივნისი, 1990) |

გამსახურდია იყო მთავარი ორგანიზატორი 1987-1990 წლებში გამართული თითქმის ყველა ძირითადი მშვიდობიანი მასობრივი აქციისა, მათ შორის 1989 წლის აპრილის საპროტესტო აქციისა, რომელიც დასრულდა 9 აპრილს სისხლიანი დარბევით, რის შემდეგაც ზვიად გამსახურდია დააპატიმრეს, როგორც აქციის ორგანიზატორი 1989. მერაბ კოსტავას დაღუპვის შემდგომ ზვიად გამსახურდია სათავეში ჩაუდგა „სრულიად საქართველოს წმინდა ილია მართლის საზოგადოებას".

1990 წლის მარტში მოხდა განხეთქილება ეროვნული მოძრაობის ძალებს შორის. პარტიათა ერთ ნაწილს აუცილებლად მიაჩნდა საბჭოთა კავშირის კანონებით არჩევნების ჩატარება, არჩევნების მოგება და ამ გზით მოპოვებული ხელისუფლების გამოყენება საქართველოს საბჭოთა კავშირის შემადგენლობიდან კანონიერი, ლეგიტიმური გასვლისათვის. ამ გზას მაშინ „ლიტვის გზას" უწოდებდნენ, რამდენადაც ლიტვამ 1990 წლის 11 მარტს სწორედ ასე დაიწყო სსრკ-დან გასვლა. სხვა ძალები არჩევნების გზით პოლიტიკურ განვითარებას შეუძლებლად თვლიდნენ და მოითხოვდნენ საბჭოთა არმიის გაყვანას საქართველოდან. მათი ლოზუნგი იყო: „ჯერ - თავისუფლება: შემდეგ - დამოუკიდებლობა". ზვიად გამსახურდია გაემიჯნა ამ უკანასკნელებს, უწოდა მათ „ანტიეროვნული მოძრაობა" და შექმნა პოლიტიკური ბლოკი „მრგვალი მაგიდა - თავისუფალი საქართველო". მისი მთავარი პოლიტიკური მიზანი იყო ჯერ დამოუკიდებლობის შესახებ რეფერენდუმის ჩატარება, შემდეგ კი - ამ რეფერენდუმზე დაყრდნობით საქართველოს დამოუკიდებლობის აღდგენის დეკლარაციის მიღება

### მმართველობის წლები (1990-1992)

ბლოკმა დამაჯერებელი გამარჯვება მოიპოვა 1990 წლის 28 ოქტომბრის პირველ დემოკრატიულ და მრავალპარტიულ არჩევნებში. საქართველოს რესპუბლიკის უზენაესი საბჭოს პირველ სესიაზე (1990 წლის 14 ნოემბერი) ზვიად გამსახურდია აირჩიეს უზენაესი საბჭოს თავმჯდომარედ. ამ მოვალეობას ის 1991 წლის მარტამდე ასრულებდა. აღნიშნული სესიის გადაწყვეტილებით ქვეყანას ეწოდა „საქართველოს რესპუბლიკა"; აღადგინეს საქართველოს დემოკრატიული რესპუბლიკის სახელმწიფო ატრიბუტიკა: დროშა, გერბი და ჰიმნი. დამოუკიდებლობის აღდგენამდე გამოცხადდა გარდამავალი პერიოდი. 

1990 წელს სისხლიანი კონფლიქტი გაჩაღდა სამხრეთ ოსეთის ავტონომიურ ოლქში ქართველ და ოს მოსახლეობას შორის. სამხრეთ ოსეთის რეგიონულმა საბჭომ გამოაცხადა, რომ ოლქი საქართველოს გამოეყოფოდა და გაერთიანდებოდა ჩრდილოეთ ოსეთის ავტონომიურ რესპუბლიკასთან. საპასუხოდ, საქართველოს უზენაესმა საბჭომ 1990 წლის დეკემბერში სამხრეთ ოსეთის ავტონომია გააუქმა.სამმხრივი დაპირისპირება რეგიონში ქართულ, ოსურ და საბჭოთა შეიარაღებულ ძალებს შორის 1991 წლის მარტისთვის დასრულდა 51 ადამიანის დაღუპვით და 25 000 ადამიანის იძულებით გადასახლებით. უმაღლესი საბჭოს თავმჯდომარედ არჩევის შემდეგ გამსახურდიამ დაგმო ოსების გადაწყვეტილება, როგორც რუსეთის მაქინაცია საქართველოს წინააღმდეგ, და ოსი სეპარატისტები „კრემლის აგენტებად, მის ხელსაწყოებად და ტერორისტებად" გამოაცხადა. 1991 წლის თებერვალში მან მიხეილ გორბაჩოვს გაუგზავნა წერილი, რომელშიც მოითხოვდა საბჭოთა არმიის ნაწილებისა და საბჭოთა კავშირის შინაგანი ჯარების დამატებითი კონტინგენტის გამოყვანას ყოფილი სამხრეთ ოსეთის ავტონომიური ოლქის ტერიტორიიდან.

1991 წლის 31 მარტის საყოველთაო-სახალხო რეფერენდუმზე შეკითხვას „ხართ თუ არა თანახმა, რომ აღდგეს საქართველოს სახელმწიფოებრივი დამოუკიდებლობა 1918 წლის 26 მაისის აქტის საფუძველზე?" საქართველოს საარჩევნო ხმის უფლების მქონე მოსახლეობის 98%-მა დადებითი პასუხი გასცა. 1991 წლის 9 აპრილს, რეფერენდუმის შედეგების საფუძველზე, საქართველოს რესპუბლიკის უზენაესმა საბჭომ გამოაცხადა საქართველოს სახელმწიფოებრივი დამოუკიდებლობის აღდგენა.

ზვიად გამსახურდიას ძეგლი ზუგდიდში
გამსახურდიასთვის სამაგალითო ლიდერები იყვნენ რონალდ რეიგანი და შარლ დე გოლი. ის ძლიერ საპრეზიდენტო ხელისუფლებას მოითხოვდა.
გამსახურდიას ოპონენტები მწვავედ აკრიტიკებდნენ მას, როგორთ თავად უწოდებდნენ „მიუღებელი დიქტატორული ქცევისთვის", რაც მის პრეზიდენტად არჩევამდეც იყო მისი კრიტიკის საგანი. 1991 წლის 14 აპრილს, საქართველოს რესპუბლიკის უზენაესმა საბჭომ შემოიღო რესპუბლიკის პრეზიდენტის თანამდებობა და შესაბამისი ცვლილებები და დამატებები შეიტანა მოქმედ კონსტიტუციაში. იმავე დღეს უზენაესმა საბჭომ რეპუბლიკის პრეზიდენტად აირჩია ზვიად გამსახურდია. პირველი საპრეზიდენტო არჩევნები გაიმართა 1991 წლის 26 მაისს, რომელშიც ზვიად გამსახურდიამ დიდი უპირატესობით, ხმათა 86%-ით გაიმარჯვა.

პრეზიდენტის პოსტზე გამსახურდიას მძიმე ეკონომიკური და პოლიტიკური მემკვიდრეობა ერგო, განსაკუთრებით საქართველოს ურთიერთობებში საბჭოთა კავშირთან. სწრაფად მიმდინარეობდა ეკონომიკის ვარდნა, პოლარიზებული იყო საზოგადოება. უმთავრესი პრობლემა საქართველოს მრავალრიცხოვანი ეთნიკური უმცირესობების პოზიცია იყო (ისინი მოსახლეობის დაახ. 30%-ს შეადგენდნენ). 1990 წლის ოქტომბრის არჩევნებში 250 ადგილიდან მათ მხოლოდ 9 ერგოთ. ეროვნულ უმცირესობათა საკითხი მწვავედ იდგა საქართველოს დამოუკიდებლობამდეც, რასაც სერიოზული ეთნიკური წინააღმდეგობები მოყვა 1989 წელს აფხაზეთში. გამსახურდია იყო ქართული ნაციონალიზმისა და სოციალური კონსერვატიზმის მიმდევარი.მხარს უჭერდა შერეულ ეკონომიკას. მან შეინარჩუნა სახელმწიფო საკუთრება მიწასა და სამრეწველო საწარმოებზე, მთავრობა აკონტროლებდა ფასებსა და საგარეო ვაჭრობას. 1991 წლის შემოდგომაზე გამსახურდიამ უარი თქვა ეკონომიკურ ხელშეკრულებაზე ყოფილ საბჭოთა რესპუბლიკებს შორის.

თენგიზ სიგუა
გამსახურდიას გამოხმაურება საბჭოთა კავშირის პრეზიდენტ მიხეილ გორბაჩოვის წინააღმდეგ მოწყობილი პუტჩის მიმართ დამატებითი კრიტიკის საგანი გახდა. 19 აგვისტოს გამსახურდიამ, საქართველოს მთავრობამ და უზენაესი საბჭოს პრეზიდიუმმა მოწოდეს საქართველოს მოსახლეობისას შეენარჩუნებინათ სიმშვიდე, დარჩენილიყვნენ საკუთარ სამუშაო ადგილებზე და გაეგრძელებინათ საკუთარი საქმეები და არ აყოლოდნენ პროვოკაციებს ან არასანქციონირებულ ქმედებებს. მომდევნო დღეს გამსახურდიამ მოუწოდა საერთაშორისო ლიდერებს ეღიარებინათ რესპუბლიკები (მათ შორის საქართველო), რომლებმაც თავი საბჭოთა კავშირისგან დამოუკიდებლად გამოაცხადეს. მან საჯაროდ განაცხადა 21 აგვისტოს, რომ პუტჩი თავად მიხეილ გორბაჩოვის ჩაფიქრებული იყო, რათა საკუთარი პოპულარობა გაეზარდა საბჭოთა საპრეზიდენტო არჩევნების წინ. ამ განცხადებას აშშ-ის პრეზიდენტმა ჯორჯ ბუშმა „სასაცილო" (ინგლ. ridiculous) უწოდა. გამსახურდია ოპოზიციას, საბჭოთა კავშირსა და აშშ-ს ადანაშაულებდა ქართველი ხალხის საწინააღმდეგო შეთქმულებაში. 1991 წლის აგვისტოში მოსკოვის პუტჩის შემდეგ საბჭოთა გენერლებმა გამსახურდიას მოსთხოვეს ეროვნული გვარდიის დაშლა. თავად გამსახურდია ყოველთვის ხაზს უსვამდა, რომ ის არ აპირებდა ეროვნული გვარდიის დაშლას. ზვიად გამსახურდიამ გადაწყვიტა კომპრომისზე წასულიყო პუტჩისტებთან, თუმცა მას გვარდია არ დაუშლია, მიიღო გადაწყვეტილება გვარდიის რეორგანიზაციის შესახებ, რომლის მიხედვითაც გვარდიის სარდლის თანამდებობა გაუქმდა და ეროვნული გვარდია გახდა მილიციის სპეციალური დანიშნულების ქვედანაყოფი. ეროვნული გვარდიის მეთაურმა თენგიზ კიტოვანმა დაუმორჩილებლობა გამოაცხადა და საკუთარ დაქვემდებარებაში მყოფი ნაწილები თბილისიდან გაიყვანა 24 აგვისტოს. ამ დროისთვის პუტჩი მოსკოვში ჩავარდა და გამსახურდიამ სახალხოდ მიულოცა ბორის ელცინს პუტჩისტებზე გამარჯვება საქართველო ამ გადატრიალებას გადაურჩა სისხლისღვრის გარეშე, თუმცა მისი ოპონენტები აკრიტიკებდნენ მას არამკაფიო პოზიციისთვის. გამსახურდია ამგვარ კრიტიკას მწვავედ გამოეხმაურა, დააბრალა რა ბნელ ძალებს მოსკოვში კონსპირაცია მის შინაურ მტრებთან საქართველოს დამოუკიდებლობის მოძრაობის ჩასაშლელად. 19 აგვისტოს პრემიერ-მინისტრი თენგიზ სიგუა და ორი სხვა მინისტრი გადადგნენ გამსახურდიას პოლიტიკის პროტესტის ნიშნად. ეს სამი მინისტრი ოპოზიციას შეუერთდა, უწოდებენ რა მას „დემაგოგსა და ტოტალიტარს". ემოციურ სატელევიზიო გამოსვლაში, გამსახურდიამ განაცხადა, რომ მისი მტრები ქვეყნის შიგნით ჩართული იყვნენ „საბოტაჟსა და ღალატში". 26 აგვისტოს გამსახურდიამ აკრძალა საქართველოს კომუნისტური პარტია და უზენაესმა საბჭომ მანდატი გაუუქმა კომპარტიიდან არჩეულ 64 დეპუტატს.

გამსახურდია იღებდა დემოკრატიულ კანონებს, თუმცა პრობლემას წარმოადგენდა მათი დემოკრატიული აღსრულება. 1991 წლის მაისში, გამსახურდიას გადაწყვეტილებით, ოპოზიციის კანდიდატებს სახელისუფლებო პრესით სარგებლობის უფლება შეეზღუდათმ სამთავრობო გაზეთების რედაქტორები გამსახურდიას მიერ ინიშნებოდნენ. მოსკოვის პუტჩის შემდეგ რუსულენოვანი გაზეთები 1 თვით აიკრძალა, შემოდგომაზე დაიხურა რუსულენოვანი გამოცემა „Новая Газета" იმ მიზეზით, რომ ის ღიად მოუწოდებდა ეროვნული წინააღმეგობისკენ, დააპატიმრეს ზოგიერთი ჟურნალისტიც. სექტემბერში 200-მდე ჟურნალისტმა გაფიცვა მოაწყო ცენზურის გასაპროტესტებლად. 1991 წლის ზამთარში მხოლოდ თითზე ჩამოსათვლელი დამოუკიდებელი გაზეთი იყო დარჩენილი. ასევე გაჩნდა ცნობები, რომ საქართველოს ტელევიზიის მეორე არხი ასევე დაიხურა, ვინაიდან მისმა თანამშრომლებმა მთავრობის წინააღმდეგ მიტინგებში მიიღეს მონაწილეობა.

გიორგი ჭანტურია 
1991 წლის სექტემბერში გამსახურდიამ შექმნა ეროვნული თავდაცვის საბჭო და განსაკუთრებული უფლებამოსილებები მიანიჭა მას. 2 სექტემბერს ეროვნულ-დემოკრატიული პარტიის, რომელიც ერთ-ერთი ყველაზე აქტიური ოპოზიციური პარტია იყო იმ პერიოდში, ორგანიზებით გაიმართა მიტინგი რუსთაველის ძეგლთან. მიტინგს სპეციალური დანიშნულების რაზმებმა ცეცხლი გაუხსნეს და დაარბიეს. „ეროვნული დამოუკიდებლობის პარტიამ" დაიწყო შიმშილობა „იმელის" შენობასთან, 10 სექტემბერს ბარიკადები აღიმართა რუსთაველის გამზირზე. 11 სექტემბერს 27 პოლიტიკური პარტია, რომლებიც მანამდე ერთმანეთს ექიშპებოდნენ, გაერთიანდა გამსახურდიას გადაგომის მოთხოვნით. გამსახურდიას ბლოკ„ მრგვალ მაგიდას" გამოეყო ჯგუფი „ქარტია - 91". უზენაეს საბჭოში ოპოზიცია ითხოვდა საპრეზიდენტო სისტემის საპარლამენტოთი ჩანაცვლებას. ხელისუფლებასა და ოპოზიციას შორის მოლაპარაკებების ყველა რაუნდი ჩაიშალა. 16 სექტემბერს დააკავეს ედპ-ის ლიდერი გიორგი ჭანტურია მთავრობის დასამხობად მოსკოვიდან დახმარების ძიების ბრალდებით. ის გადმოსვეს თვითმფრინავიდან, რომელიც მოსკოვში უნდა გაფრენილიყო. ამას მოჰყვა სხვა დაპატიმრებები, დააკავეს ჟურნალისტები ვალერი კვარაცხელია და გოგა ხაინდრავა, „მხედრიონის" ლიდერი ჯაბა იოსელიანი და სხვები. 21 სექტემბერს მოხდა კიდევ ერთი სისხლიანი შეტაკება. მთავრობის ქმედებებმა გაამწვავა გამსახურდიასადმი საზოგადოების დამოკიდებულება შინ და საზღვარგარეთაც. ამ პერიოდის ყველაზე მნიშვნელოვანი მომენტი იყო ეროვნული გვარდიის გაყოფა პრო- და ანტისამთავრობო ნაწილებად. შეტაკებები ორ მხარეს შორის პერიოდულად ხდებოდა თბილისში ოქტომბრისა და ნოემბრის პერიოდში, რასაც მსხვერპლიც მოჰყვა. არაფორმალურმა გაერთიანებებმა, რომელთა შორის უდიდესი იყო მხედრიონი, ქალაქში ბარიკადების აღმართვა დაიწყეს.

25 სექტემბერს გამსახურდიამ თბილისში საგანგებო მდგომარეობა გამოაცხადა უზენაეს საბჭოსთან შეუთანხმებლად გამოაცხადა. შეჩერდა უზენაესი საბჭოს მუშაობა. გამსახურდია იმუქრებოდა უზენაესი საბჭოს დათხოვნით და უშუალო საპრეზიდენტო მმართველობის შემოღებით. გამოაცხადა საყოველთაო მობილიზაცია ტელევიზიით მუდმივად გადაიცემოდა მისი მოწოდება, მისულიყო ხალხი რუსთაველის გამზირზე მთავრობის სახლის დასაცავად. რეგიონებიდან, განსაკუთრებით კი სამეგრელოდან ჩაჰყავდა მხარდამჭერები თბილისში, რომლებიც მთავრობის სახლის წინ კარვებს შლიდნენ.

ნოემბერში გამსახურდიამ შეაჩერა პოლიტიკური პარტიების შესახებ კანონის მოქმედება, დაითხოვა გენერალური პროკურორი და წინასწარი პატიმრობის ვადა გაიზარდა სამიდან ცხრა თვემდე, რათა არ დაეშვათ გიორგი ჭანტურიას გათავისუფლება ციხიდან.რაც უფრო აძლიერებდა გამსახურდია საკუთარ ხელისუფლებას, მით მეტად მცირდებოდა მისი რეალური პოლიტიკური გავლენა. 1991 წლის შემოდგომაზე ის რეალურად მართავდა თბილისის ცენტრალურ უბნებს და რამდნიმე რაიონს ერთგული პრეფექტების მეშვეობით. მის წინააღმდეგ გაერთიანდა ქართული პოლიტიკური ოპოზიცია და მის წაინააღმდეგ განეწყვნენ დასავლეთის სახელმწიფოები. აშშ-ის კონგრესმენთა დელეგაციამ, რომელსაც წარმომადგენელი სტენი ჰოიერი უძღვებოდა, საკუთარ ანგარიშში განაცხადა, რომ არსებობდა „ადამიანთა უფლებების მწვავე პრობლემები ახალი მთავრობის შიგნით, რომელსაც არ სურდა მათი გადაჭრა ან ცნობდა მათ ან საერთოდ რამის გაკეთება ამაზე ჯერ". ამერიკელი კომენტატორები აცხადებდნენ, რომ ადამიანის უფლებების საკითხი ერთ-ერთი მთავარი მიზეზი იყო, რაც ხელს უშლიდა საქართველოს საყოველთაო საერთაშორისო აღიარებას. 1991 წლის 5 დეკემბერს ე. წ. ბელოვეჟის ხელშეკრულებით დაიშალა საბჭოთა კავშირი. 1991 წლის ბოლოს საქართველო იყო ერთადერთი ყოფილი მოკავშირე რესპუბლიკა, რომელსაც არ ჰქონდა მიღებული დე-იურე აღიარება.

### სამხედრო გადატრიალება (1991-1992)

 მთავარი სტატია: საქართველოს სამოქალაქო ომი.
თენგიზ კიტოვანი
სასტუმრო „თბილისი" ოპოზიციის მიერ პარლამენტის აღების შემდეგ. 1992 წლის იანვარი.
1991 წლის დეკემბერს ოპოზიციამ რამდენიმე შენობაზე, მათ შორის საქართველოს პარლამენტზე, სადაც გამსახურდია იმყოფებოდა, იერიში მიიტანა. მოგვიანებით, ამიერკავკასიის სამხედრო ოლქის სარდლის ყოფილი მოადგილე, გენერალი სუფიან ბეპაევი მიუთითებდა, რომ 1991 წლის 24 და 28 დეკემბერს, როდესაც შეიარაღებული ოპოზიცია კრიტიკულ მდგომარეობაში აღმოჩნდა, აღნიშნული სამხედრო ოლქი ცოცხალი ძალითა და ტექნიკით დაეხმარა სამხედრო გადატრიალების ორგანიზატორებს. მძიმე ბრძოლები თბილისში გრძელდებოდა 1992 წლის 6 იანვრამდე, რის გამოც სულ მცირე 113 ადამიანი დაიღუპა.

6 იანვარს გამსახურდიამ და მისი მთავრობის წევრებმა ალყაშემორტყმული შენობიდან გააღწიეს და აზერბაიჯანში გაიქცნენ, თუმცა იქ მათ თავშესაფარი არ მიიღეს. სომხეთმა გამსახურდია მცირე ხნით მიიღო და უარი განაცხადა მის ექსტრადიციაზე საქართველოში. საქართველოსთან დაძაბული ურთიერთობის გაუარესების თავიდან აცილების მიზნით სომხეთის მთავრობამ გამსახურდიას საშუალება მისცა რუსეთის სეპარატისტულ რეგიონში, ჩეჩნეთში, გაქცეულიყო, სადაც მას ჯოხარ დუდაევის მთავრობამ თავშესაფარი უბოძა.

მოგვიანებით გაჩნდა დაუზუსტებელი მტკიცებები, რომ გამსახურდიას წინააღმდეგ მოწყობილ ამბოხებას საბჭოთა ჯარები უწყობდნენ ხელს. 1992 წლის 15 დეკემბერს რუსულმა გაზეთმა „მოსკოვსკიე ნოვოსტიმ" გამოაქვეყნა წერილი, რომლის თანახმად ამიერკავკასიის სამხედრო ოლქის ყოფილი ვიცე-ხელმძღვანელს, გენერალ-პოლოვნიკ სუფიან ბეპაევს გაგზავნილი ჰქონდა ქვედანაყოფი სამხედრო ოპოზიციის დასახმარებლად. მათ ჩაურევლად, გაზეთის მტკიცებით, „გამსახურდიას მომხრეების გამარჯვება გარანტირებული იქნებოდა". გაზეთი ასევე ამტკიცებდა, რომ ოპოზიციას ასევე დაეხმარა სპეც. ნაწილი 28 დეკემბერს სატელევიზიო ანძის აღებაში.

გამსახურდია მცველებთან ერთად პუტჩის დროს
მთავრობა დროებით შეცვალა სამხედრო საბჭომ. მისი ერთ-ერთი პირველი განკარგულება გამსახურდიასთვის პრეზიდენტის წოდების ფორმალური ჩამორთმევა იყო. სამხედრო საბჭომ მოგვიანებით თავი „სახელმწიფო საბჭოდ" გამოაცხადა და ხელმძღვანელად ედუარდ შევარდნაძე მოიწვია 1992 წლის მარტში. ძალაუფლების შეცვლა განხორციელდა, როგორც *fait accompli*, რაიმე ფორმალური რეფერენდუმისა ან არჩევნების გარეშე. შევარდნაძე ხელმძღვანელობდა, როგორც „დე ფაქტო" პრეზიდენტი, სანამ 1992 წლის შემოდგომაზე არ ჩატარდა არჩევნები, სადაც ის საქართველოს პარლამენტის თავმჯდომარედ აირჩიეს.

ე. შევარდნაძე თენგიზ სიგუასთან და ჯაბა იოსელიანთან 1992 წ.
სამხედრო გადატრიალების დღეებში, 1991 წლის 25 დეკემბრიდან 1992 წლის 6 იანვრამდე საქართველოს სახელმწიფოებრივი დამოუკიდებლობა დე-იურედ სცნო კიდევ 20-მა სახელმწიფომ, მათ შორის ამერიკის შეერთებულმა შტატებმა (რომელმაც დე-ფაქტოდ საქართველოს სუვერენიტეტი სცნო 1991 წლის 9 აპრილსვე).

სამხედრო გადატრიალების დღეებში და მის შემდეგაც თბილისში და საქართველოს სხვა ქალაქებში სისტემატურად მიმდინარეობდა პრეზიდენტ ზვიად გამსახურდიას მომხრეთა საპროტესტო, მშვიდობიანი მიტინგები და დემონსტრაციები. არსებობს გადაუმოწმებელი მტკიცებები ზოგიერთ ამ მომიტინგეთა წამებისა და დახვრეტის შესახებ.

სამხედრო გადატრიალების შემდგომ ორგანიზაციამ „მხედრიონმა" და გვარდიამ წამოიწყეს გამსახურდიას მომხრე რეგიონების დარბევა, რამაც განსაკუთრებით მწვავე სახე მიიღო სამეგრელოსა და აფხაზეთში. ამან კიდევ უფრო მწვავე გახადა დასავლეთ საქართველოში წინააღმდეგობის მოძრაობა, რომელიც თანდათანობით შეიარაღებულ წინააღმდეგობად გადაიქცა და შეამზადა გამსახურდიას დაბრუნება საქართველოში.

### დევნილობა (1992-93)

მთავრობიდან გადაყენების შემდეგ გამსახურდია აგრძელებდა საკუთარი თავის საქართველოს ლეგიტიმურ პრეზიდენტად წარმოჩენას. 1992 წლის ნოემბერ-დეკემბერში ის მიწვეულ იყო ფინეთში (ფინეთის პარლამენტის საქართველოსთან მეგობრობის ჯგუფის მიერ) და ავსტრიაში (ადამიანთა უფლებების საერთაშორისო საზოგადოების მიერ). ორივე ქვეყანაში მან პრეს-კონფერენციები და შეხვედრები გამართა პარლამენტარებთან და ოფიციალურ პირებთან.

შეტაკებები პრო- და ანტი-გამსახურდიას ძალებს შორის გრძელდებოდა 1992-93 წლებში. ერთ-ერთი ყველაზე სერიოზული ინციდენტი მოხდა თბილისში 1992 წლის 24 ივნისს, როდესაც გამსახურდიას შეიარაღებულმა მხარდამჭერებმა სახელმწიფო ტელევიზიის ცენტრი აიღეს. მათ მოახერხეს რადიო გზავნილის გაშვება ტექსტით: „ლეგიტიმური მთავრობა აღდგენილია. წითელი ხუნტას აღსასრული ახლოვდება." თუმცა ისინი ეროვნულმა გვარდიამ ტელევიზიიდან რამდენიმე საათში გამოდევნა. მათი მიზანი შევარდნაძის მთავრობის წინააღმდეგ მასობრივი ამბოხის წამოწყება უნდა ყოფილიყო, თუმცა ეს მცდელობა უშედეგოდ დასრულდა.

მთავრობამ საპასუხოდ მკაცრი რეჟიმი დაამყარა მთელს საქართველოში „ზვიადიზმის" ჩასახშობად. მიუხედავად იმისა, რომ საქართველოს ადამიანთა უფლებების დარღვევებს მკაცრად აკრიტიკებდნენ საერთაშორისო ორგანიზაციები, შევარდნაძის პირადი პრესტიჟის წყალობით ქვეყანამ ფორმალური აღიარება მაინც მოიპოვა.

### გამსახურდიას დაბრუნება

ჰაუბიცა ბარიკადებთან საქართველოს ტელევიზიის შენობის წინ.
1993 წლის 24 სექტემბერს ზვიად გამსახურდია საქართველოში დაბრუნდა (თვითმფრინავით ჩაფრინდა სენაკში, საიდანაც ჩავიდა ზუგდიდში). ზუგდიდში მან „დევნილი მთავრობა" აღადგინა. მისი განცხადებით ის განაგრძობდა „მშვიდობიან წინააღმდეგობას არალეგალური სამხედრო ხუნტის წინააღმდეგ" და კონცენტრაციას ახდენდა ანტი-შევარდნაძის კოალიციის შექმნაზე, რომელიც სამეგრელოსა და აფხაზეთის რეგიონების მოსახლეობის მხარდაჭერას ეყრდნობოდა. მან ასევე მოახერხა მნიშვნელოვანი სამხედრო ძალის შემოკრება, რომელსაც საკმაოდ თავისუფლად შეეძლო გადაადგილება ცენტრალური ხელისუფლების სუსტი თავდაცვის სისტემის წყალობით. თავდაპირველად გამსახურდია ხელახალი არჩევნების ჩატარებას მოითხოვდა, თუმცა მისმა ჯარებმა სწრაფად მოახერხეს სამთავრობო შენაერთების მიერ დატოვებული დიდი რაოდენობით სამხედრო ამუნიციის ხელთ ჩაგდება, რამაც 1993 წლის ოქტომბერში დასავლეთ საქართველოში სამოქალაქო ომის გაჩაღებას შეუწყო ხელი. გამსახურდიას მომხრეებმა რამდენიმე მნიშვნელოვანი ქალაქისა და სატრანსპორტო კვანძი ჩაიგდეს ხელთ. სამთავრობო ძალები უკან არაორგანიზებულად იხევდნენ და გამსახურდიას ძალებსა და თბილისს შორის მცირე წინააღმდეგობას ტოვებდნენ.

თუმცა გამსახურდიას ძალების მიერ ეკონომიკურად მნიშვნელოვანი შავი ზღვის პორტი ფოთის ხელში ჩაგდებამ რუსეთის, სომხეთისა (რომელიც სრულად საქართველოს პორტებზე იყო დამოკიდებული) და აზერბაიჯანის ინტერესები ჩააგდო საფრთხეში. ამ სიტუაციაში სამივე ქვეყანამ ერთბაშად ერთგვარი „quid pro quo" სვლა გააკეთა და შევარდნაძის მთავრობას დაუჭირა მხარი, რომელიც თავის მხრივ დათანხმდა დამოუკიდებელ სახელმწიფოთა თანამეგობრობაში გაწევრიანებას. მხარდაჭერა სომხეთისა და აზერბაიჯანისგან მხოლოდ პოლიტიკური იყო, რუსეთმა კი სწრად მოახდინა ჯარების მობილიზება საქართველოს ცენტრალური მთავრობის დასახმარებლად. 20 ოქტომბერს, დაახლოებით 2 000 რუსი ჯარისკაცი შემოვიდა ქართული რკინიგზის დასაცავად და მწირად აღჭურვილ ქართულ ჯარებს ლოჯისტიკური და იარაღით დახმარება გაუწია. აჯანყების ჩახშობა სწრაფად მოხერხდა და ზუგდიდი იმავე წლის 6 ნოემბერს დაეცა.

დაღუპვა
-------

1993 წლის ოქტომბრის დამლევს პრეზიდენტი ზვიად გამსახურდია და მისი რამდენიმე მხარდამჭერი იძულებულნი გახდნენ თავი სამეგრელოს მთიანი ნაწილისათვის შეეფარებინათ. 1993 წლის 31 დეკემბერს საქართველოს პრეზიდენტი დაიღუპა ხობის რაიონის სოფელ ხიბულაში (ამ ფაქტზე 2004 წლიდან მიმდინარეობს გამოძიება საქართველოს პრეზიდენტის განკარგულება N-174 შექმნილი სახელმწიფო კომისიისა და პროკურატურის მიერ). 1994 წლის თებერვალში იგი გადაასვენეს გროზნოში. მისი დაღუპვის გარემოებები უცნობია. ბრიტანული პრესის ცნობით, ცხედარი იპოვეს ერთადერთი ტყვიის ჭრილობით თავში. არსებობს მისი სიკვდილის ახსნის რამდენიმე ვერსია, თუმცა მათი სიზუსტის დადგენა ვერ ხერხდება.

### თვითმკვლელობის ვერსია

მოგვიანებით, გამსახურდიას ქვრივმა ინტერფაქსის საინფორმაციო სააგენტოს განუცხადა, რომ მისმა მეუღლემ თავი მოიკლა 31 დეკემბერს, როდესაც ის და მისი კოლეგების ჯგუფი ერთ-ერთ ოჯახში აფარებდნენ თავს მხედრიონელთაგან. რუსული მედიის განცხადებით მისმა მცველებმა გაიგონეს მოგუდული სროლის ხმა მეზობელ ოთახში და შემდეგ ნახეს, რომ გამსახურდიამ თავი მოიკლა სტეჩკინის პისტოლეტით. მოგვიანებით ჩეჩნეთის ხელმძღვანელობამ გამოაქვეყნა მათი თქმით თვითმკვლელობამდე დაწერილი წერილი: 

|  |  |
| --- | --- |
| ვიკიციტატა | „ნათელი გონებით, მე ამ ქმედებას ვასრულებ საქართველოს მმართველი რეჟიმის მიმართ პროტესტის ნიშნად და რადგან მე არ მაქვს საშუალება, როგორც პრეზიდენტს, სიტუაცია მოვაგვარო, აღვადგინო კანონი და წესრიგი." |
|  |  |

ამ მოვლენათა კომენტატორები საქართველოს ფარგლებს გარეთ იზიარებენ მოსაზრებას, რომ გამსახურდიამ თავი მოიკლა.

### სიკვდილი ბრძოლაში

შინაგან საქმეთა სამინისტროს მტკიცებით გამსახურდია მისმა მომხრეებმა განზრახ მოკლეს, ან ის დაიღუპა მის ყოფილ სამხედრო ხელმძღვანელთან, ლოთი ქობალიასთან, შელაპარაკების გამო.

გამსახურდიას სიკვდილი საქართველოს მთავრობამ 1994 წლის 5 იანვარს გამოაცხადა. ზოგიერთი მისი მხარდამჭერი არ იჯერებდა ამ ცნობას 1994 წლის 15 თებერვალს მისი ცხედრის პოვნამდე. ზვიად გამსახურდიას ნეშტი 24 თებერვლას გროზნოში დაასაფლავეს. 2007 წლის 3 მარტს ჩეჩნეთის ახლადდანიშნულმა პრეზიდენტმა რამზან კადიროვმა განაცხადა, რომ გამსახურდიას საფლავი, დაკარგული გროზნოში ომების პერიოდში, იპოვეს ქალაქის ცენტრში. გამსახურდიას ნეშტის იდენტურობა დაადასტურეს რუსმა ექსპერტებმა დონის როსტოვში და ის 2007 წლის 28 მარტს საქართველოში ჩამოასვენეს.

გამსახურდიას ნეშტი დაასაფლავეს 2007 წლის 1 აპრილს მთაწმინდის პანთეონში სხვა გამოჩენილ ქართველთა გვერდით. მის პატივსაცემად სვეტიცხოველში ჩატარებულ პარაკლისს ათასობით ადამიანი დაესწრო ქვეყნის სხვადასხვა რეგიონიდან. პრეზიდენტ მიხეილ სააკაშვილის განცხადებით:

|  |  |
| --- | --- |
| ვიკიციტატა | „ჩვენ ვასრულებთ გადაწყვეტილებას, რომელიც მიღებულ იქნა 2004 წელს – დაგვეკრძალა პრეზიდენტი გამსახურდია მის მშობლიურ მიწაზე. ეს არის სამართლიანი და აბსოლუტურად სწორი გადაწყვეტილება" |
|  |  |

2013 წელს 26 სექტემბერს საქართველოს პრეზიდენტმა მიხეილ სააკაშვილმა საქართველოს ეროვნული გმირის წოდება მიანიჭა.

რეაბილიტაცია
------------

ზვიად გამსახურდიას ნეშტის დაკრძალვის ცერემონია. 2007 წლის 1 აპრილი.
2003 წლის 21-23 ნოემბრის ვარდების რევოლუციის შემდეგ, 2004 წლის იანვარში, პრეზიდენტ მიხეილ სააკაშვილის ინიციატივით მიღებული იქნა რამდენიმე აქტი პრეზიდენტ ზვიად გამსახურდიას და ზოგადად მისი ხელისუფლების რეაბილიტაციისათვის. შეწყდა გამსახურდიასა და მისი მომხრეების მიმართ 1992 წლის 4 იანვარს აღძრული სისხლის სამართლის საქმე # 7492801 და სისხლის სამართლებრივი დევნა.

საქართველოში ეროვნული დაპირისპირების აღმოფხვრისაკენ მიმართული მნიშვნელოვანი ღონისძიება გახდა 1991-1993 წლებში რეპრესირებულთა რეაბილიტაციისა და სხვა დაკავშირებული აქტები. მათ შორის 2004 წლის 21 თებერვალს საქართველოს პრეზიდენტის მიხეილ სააკაშვილის განკარგულებით შეიქმნა 1991-1993 წლებში განვითარებული მოვლენების შედეგად განხორციელებული ხელისუფლების ძალადობრივი შეცვლის, საქართველოს პრეზიდენტ ზვიად გამსახურდიას ფიზიკური ლიკვიდაციის, ასევე ხელისუფლების შეცვლის მიზნით ძალის გამოყენებასთან დაკავშირებული ფაქტების, გარემოებებისა და თანამდევი (1991-2003 წლებში მომხდარი და სხვ.) მოვლენების შემსწავლელი კომისია. შესაბამისად საქართველოს გენერალურმა პროკურორმა შექმნა პროცესუალური საგამოძიებო ჯგუფი.

ზვიად გამსახურდია ქართულ საფოსტო მარკაზე.
პროცესუალურმა საგამომძიებლო ჯგუფმა დიდი მუშაობა ჩაატარა და გამოიტანა დადგენილება ზვიად გამსახურდიასა და მისი მომხრეების წინააღმდეგ 1992 წელს აღძრული # 7492801 სისხლის სამართლის სისხლის სამართლის საქმის და სისხლის სამართლებრივი დევნის შეწყვეტის შესახებ, დანაშაულის არარსებობის გამო.

#### ოფიციალური დოკუმენტები

საქართველოს პრეზიდენტის განკარგულება ¹174  
1991-1993 წლებში ხელისუფლების უკანონოდ შეცვლასთან დაკავშირებული მოვლენების  
 შემსწავლელი კომისიის შექმნის შესახებ.

„საქართველოს  

პრეზიდენტის ადმინისტრაციის შექმნის შესახებ" საქართველოს პრეზიდენტის  

2004 წლის 14 თებერვლის ¹60 ბრძანებულებით დამტკიცებული დებულების მე-7  

პუნქტის „ქ" ქვეპუნქტის შესაბამისად:  

  

შეიქმნას საქართველოში  

1991-1993 წლებში განვითარებული მოვლენების შედეგად განხორციელებული  

ხელისუფლების ძალადობრივი შეცვლის, საქართველოს პრეზიდენტ ზვიად  

გამსახურდიას ფიზიკური ლიკვიდაციის, ასევე ხელისუფლების შეცვლის მიზნით  

ძალის გამოყენებასთან დაკავშირებული ფაქტების, გარემოებებისა და თანამდევი  

(1991-2003 წლებში მომხდარი და სხვ.) მოვლენების შემსწავლელი კომისია  

შემდეგი შემადგენლობით:  

  

* ივანე მერაბიშვილი - საქართველოს პრეზიდენტის თანაშემწე ეროვნული

უშიშროების საკითხებში - საქართველოს ეროვნული უშიშროების საბჭოს მდივანი,  

კომისიის თავმჯდომარე;   

* ზურაბ ადეიშვილი - საქართველოს სახელმწიფო უშიშროების მინისტრი;
* ირაკლი ოქრუაშვილი - საქართველოს გენერალური პროკურორი;
* გიორგი ანდრიაძე - საქართველოს საპატრიარქოს საპარლამენტო მდივანი;
* მანანა არჩვაძე-გამსახურდია - კომისიის წევრი;
* ტარიელ ფუტკარაძე - კომისიის წევრი;
* მანანა ტაბიძე - კომისიის წევრი;
* მერაბ რაფავა - კომისიის წევრი.

*მიხეილ სააკაშვილი*  
2004 წლის 21 თებერვალი ქ. თბილისი

ამონარიდი გენპროკურორის 2003 წლის 29 დეკემბრის #50-7 ბრძანებიდან: 

|  |  |
| --- | --- |
| ვიკიციტატა | „საქართველოს 1990 წლის 28 ოქტომბერს არჩეული უზენაესი საბჭოსა და არასამთავრობო სექტორის წარმომადგენლებთან შეთანხმების საფუძველზე შეიქმნა ერთობლივი კომისია, რომელიც მოახდენს 1991-92 წლებში განხორციელებული სახელმწიფო გადატრიალების, პრეზიდენტ ზვიად გამსახურდიას ფიზიკური ლიკვიდაციისა და კანონიერი ხელისუფლების დამხობის თანამდევი (1991-2003 წლებში მომხდარი) სხვა მოვლენების ირგვლივ გამოძიებულ საქმეთა გადასინჯვას." |
|  |  |

თბილისის ქაშვეთის ეკლესიაში გამოსვლისას (25 იანვარი, 2004 წ.) პრეზიდენტმა სააკაშვილმა პატივი მიაგო საქართველოს პირველი პრეზიდენტის ხსოვნას. ზვიად გამსახურდიას სახელი ეწოდა თბილისის მტკვრის მარჯვენა სანაპიროს, ცენტრალურ ქუჩას ზუგდიდში, საჯარო სკოლას რუსთავში. ამასთან, პატიმრობიდან გათავისუფლდნენ მისი მხარდამჭერი პოლიტიკური პატიმრები. 2004 წელი ოფიციალურად გამოცხადდა ზვიად გამსახურდიას წლად. 2005 წელს კულტურის სამინისტრომ კულტურის ძეგლის სტატუსი მიაკუთვნა კონსტანტინე და ზვიად გამსახურდიების სახლ-მუზეუმს თბილისში - „კოლხურ კოშკს". ზვიად გამსახურდიას და მის დისიდენტურ მოღვაწეობას მნიშვნელოვანი ადგილი ეთმობა 2006 წლის 26 მაისს თბილისში დაფუძნებული საბჭოთა ოკუპაციის მუზეუმის ექსპოზიციაში.

შრომები
-------

### ძირითადი სამეცნიერო შრომები და ლიტერატურული თხზულებები

* XX საუკუნის ამერიკული პოეზია (მონოგრაფია), თბილისი, გამომცემლობა „განათლება" , 1972.
* „ვეფხისტყაოსანი" ინგლისურ ენაზე (მონოგრაფია), თბილისი, გამომცემლობა „მეცნიერება" , 1984.
* საქართველოს სულიერი მისია, თბილისი, გამომცემლობა „განათლება" , 1990. mamuli.net დაარქივებული 2007-09-29 საიტზე Wayback Machine. , www.amsi.ge;
* „ვეფხისტყაოსნის" სახისმეტყველება (მონოგრაფია), თბილისი, გამომცემლობა „მეცნიერება" , 1991.
* წერილები და ესსეები, თბილისი, გამომცემლობა „ხელოვნება" , 1991.
* ლიტერატურული წერილები. თბ. 1976.
* იგავები და ზღაპრები, თბილისი, გამომცემლობა „ნაკადული" , 1987. დაარქივებული 2007-09-29 საიტზე Wayback Machine. ;
* მთვარის ნიშნობა (ლექსები), თბილისი, გამომცემლობა „მერანი" , 1989.  დაარქივებული 2007-09-29 საიტზე Wayback Machine. ;
* ზვიად გამსახურდია -„ქებაი და დიდებაი ქართულისა ენისაი" დაარქივებული 2007-09-26 საიტზე Wayback Machine.
* ზვიად გამსახურდია: „მე-უოლტ უიტმანი, კოსმოსი" დაარქივებული 2007-09-29 საიტზე Wayback Machine.
* ზვიად გამსახურდია: „გელათის აკადემიის სულიერი იდეალები" დაარქივებული 2007-09-26 საიტზე Wayback Machine.
* ზვიად გამსახურდია: „გამოცხადების, სამების და სამოთხიდან გამოძევების შესახებ" დაარქივებული 2007-09-26 საიტზე Wayback Machine.

### რჩეული თარგმანები

* უილიამ შექსპირი, ზამთრის ზღაპარი, თბილისი, გამომცემლობა „ნაკადული" , 1969.
* ამერიკელი პოეტები.- ჟ. „ხომლი" , #2, 1969.
* ამერიკელი პოეტების ანთოლოგია, თბილისი, გამომცემლობა „განათლება" , 1971.
* ნ. გოგოლი, საშინელი შურისგება.- ჟ. „საუნჯე" , #3, 1983.
* ძველეგვიპტური „მკვდართა წიგნიდან".- ჟ. „ცისკარი" , #7, 1985.
* ლეონარდ კოტრელი, ანტიკურობის საოცრებანი, თბილისი, გამომცემლობა „განათლება" , 1987.
* შარლ ბოდლერი, ლექსები პროზად, თბილისი, გამომცემლობა „საქართველო" , 1991.
* სახარება მათესი, თბილისი, 2003.
* უილიამ შექსპირი, მეფე ლირი (თარგმანი). „მნათობი" , 1970.
* ოსკარ უაილდი, ზღაპრები (თარგმანი). თბილისი, გამომცემლობა „ნაკადული" , 1960.

### საზოგადოებრივ-პოლიტიკური ხასიათის ნაშრომები

* Open Letter to E. Shevardnadze
* The Nomenklatura Revanche in Georgia
* ზვიად გამსახურდიას სიტყვა, წარმოთქმული 1990 წლის 26 მაისს დაარქივებული 2007-09-29 საიტზე Wayback Machine.
* Звиад Гамсахурдиа, Автобиография დაარქივებული 2007-09-26 საიტზე Wayback Machine.
* ზვიად გამსახურდია: „ღია წერილი ედუარდ შევარდნაძეს" დაარქივებული 2007-09-26 საიტზე Wayback Machine.
* ზვიად გამსახურდია: „მიმართვა სოხუმის, ოჩამჩირისა და გალის ქართველი მეომრებისადმი" დაარქივებული 2007-09-29 საიტზე Wayback Machine.
* ზვიად გამსახურდია: „სახელმწიფო გადატრიალება საქართველოში" დაარქივებული 2007-09-26 საიტზე Wayback Machine.
* ზვიად გამსახურდია: „გაფრთხილება" დაარქივებული 2007-09-29 საიტზე Wayback Machine.

ლიტერატურა
----------

* *ჯონსი ს.*, „საქართველო: პოლიტიკური ისტორია დამოუკიდებლობის გამოცხადების შემდეგ" = Georgia: A Political History of Independence, თბილისი: სოციალური მეცნიერებების ცენტრი, 2013 [2012], ISBN 978-9941-0-5972-8.
* Otto von Habsburg.- ABC (Spain), November 24, 1993.
* J. „Soviet Analyst", Vol. 21, No: 9-10, London, 1993, pp. 15–31.
* ჟ. „გუშაგი", პარიზი, #1, 1994 (ქართულ და ინგლისურ ენებზე).
* Konstantin Gamsachurdia, Swiad Gamsachurdia: Dissident - Präsident - Märtyrer, Perseus-Verlag, Basel, 1995.
* CAUCASUS and unholy alliance, Publishing House „Kirja\_Leitzinger", Vantaa (Finland), 1997.
* „Memorial Page of President Zviad Gamsakhurdia" by Dr. Levan Z. Urushadze
* ლევან ურუშაძე, ზვიად გამსახურდია და საერთოკავკასიური სახლის იდეა.- საინფორმაციო-ანალიტიკური ბიულეტენი „ადამიანის უფლებები", თბილისი, #16-19, 1996.
* ლევან ურუშაძე, ზვიად გამსახურდიადან მიხეილ სააკაშვილამდე.- გაზ. „ეროვნული თანხმობა", თბილისი, #2, 2004, გვ. 6-7.
* Валерия НОВОДВОРСКАЯ, „МОЯ ВИНА, МОЯ ВОЙНА" დაარქივებული 2007-09-26 საიტზე Wayback Machine.
* სტენოგრაფიული ანგარიში საქართველოს მწერალთა კავშირის პრეზიდიუმის სხდომისა, 1977 წლის 1 აპრილი - რომელზეც იგი „ანტისაბჭოთა საქმიანობისათვის" გაირიცხა საქართველოს მწერალთა კავშირიდან. დაარქივებული 2007-09-26 საიტზე Wayback Machine.
* გურამ შარაძე, ზვიად გამსახურდიას სიკვდილი და დასაფლავება, თბილისი, 1995.

რესურსები ინტერნეტში
--------------------

|  |  |
| --- | --- |
| 

პორტალი:ბიოგრაფიები
 | პორტალი **„ბიოგრაფიები"** |
| 

q:ზვიად გამსახურდია
 | ზვიად გამსახურდია ვიკიციტატებში |
| 

commons:Category:Zviad Gamsakhurdia
 | ზვიად გამსახურდია ვიკისაწყობში |

* *როდოვიდში? არის **გენეალოგიური ხე** თემაზე:* **ზვიად გამსახურდია**

* ზვიად გამსახურდიას საიტი. *გამსახურდიასადმი მიძღვნილი საიტი*. ქართული კარიბჭე.  დაარქივებულია ორიგინალიდან — 2008-10-29. ციტირების თარიღი: 2008-11-16.
* ზვიად გამსახურდია. *ვიდეო ქრონიკა - დამოუკიდებლობის აღდგენა*. ვიდეო პორტალი YouTube (17 მაისი, 2007).
* ზვიად გამსახურდიას დაკრძალვა. *ვიდეო ქრონიკა*. ვიდეო პორტალი YouTube (1 აპრილი, 2007).
* BRITISH HELSINKI HUMAN RIGHTS GROUP GEORGIA 1995: Case No.7493810.  დაარქივებულია ორიგინალიდან — 2001-04-18. ციტირების თარიღი: 2008-11-19.
* ზვიად გამსახურდია, ცხოვრება, შემოქმედება, ფოტოგალერეა.
* ზვიად გამსახურდიას ლექსები.

სქოლიო
------

1. ↑  ჰელსინკის 1975 წლის შეთანხმების ხელშემწყობი ადამიანის უფლებათა დამცავი პირველი ლეგალური ჯგუფი ყოფილ საბჭოთა კავშირში (1989 წლიდან ჯგუფი იწოდებოდა საქართველოს ჰელსინკის კავშირად).
2. ↑  ჯონსი, 2013, გვ. 78
3. ↑  ჯონსი, 2013, გვ. 79
4. ↑  Hastening The End of the Empire დაარქივებული 2013-08-23 საიტზე Wayback Machine. , *ტაიმი (ჟურნალი)*, 28 იანვარი, 1991
5. ↑  ჯონსი, 2013, გვ. 84
6. ↑  ჯონსი, 2013, გვ. 74-75
7. ↑  ჯონსი, 2013, გვ. 85
8. ↑  ჯონსი, 2013, გვ. 89
9. ↑  ზვიად გამსახურდია. „ნომენკლატურის რევანში საქართველოში", 1993.
10. ↑  რუსული ჟურნალი „რუსსკი კურიერ", პარიზი, სექტემბერი, 1991.
11. ↑  საქართველოს სახელმწიფოს ხელმძღვანელები: ტომი II, პარლამენტის სამეცნიერო-საინფორმაციო უზრუნველყოფის განყოფილება, ირიდა, თბილისი, 2013, გვ. 283
12. ↑  ჯონსონი ნ.: საქართველოს მედია 1990-ებში დაარქივებული 2008-12-01 საიტზე Wayback Machine. , აიოვას უნივერსიტეტის საიტი
13. ↑  ჯონსი, 2013, გვ. 95
14. ↑  ჯონსი, 2013, გვ. 96
15. ↑  გაზ. „მოსკოვსკიე ნოვოსტი", 15.12.1992
16. ↑  გაზეთი „იბერია-სპექტრი", თბილისი, 15-21 დეკემბერი, 1992.
17. ↑  *საქართველოს ექსპრეზიდენტის ხელახალი დასაფლავება*. BBC News. წაკითხულია 1 აპრილს, 2007.
18. ↑  Thousands Pay Tribute to the First President დაარქივებული 2008-12-01 საიტზე Wayback Machine. , *Civil Georgia*, 31 მარტი, 2007

|
|  |
| პოლიტიკური თანამდებობები |
|
| წინამორბედი:— | **საქართველოს პრეზიდენტი**1991 – 1992 | შემდეგი:ედუარდ შევარდნაძე |

|  |  |  |  |
| --- | --- | --- | --- |
| 

| ხ • გ • რ
საქართველოს პრეზიდენტები |
| --- |
|  |
| 
* ზვიად გამსახურდია
* ედუარდ შევარდნაძე
* ნინო ბურჯანაძე (მ/შ)
* მიხეილ სააკაშვილი
* ნინო ბურჯანაძე (მ/შ)
* მიხეილ სააკაშვილი
* გიორგი მარგველაშვილი
* სალომე ზურაბიშვილი

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| ხ • გ • რ
 საქართველოს რესპუბლიკის უზენაესი საბჭოს წევრები  |
| --- |
|  |
| „მრგვალი მაგიდა" | 
* ასლან აბაშიძე
* ბეჟან აბესაძე
* შალვა აბზიანიძე
* ვაჟა ადამია
* ლია ანდღულაძე
* აკაკი ასათიანი
* ლევან ასათიანი
* ბიმურზა აფრასიძე
* ალექსანდრე ახვლედიანი
* ლევან ახმეტელი
* იოსებ ბარათაშვილი
* პაატა ბარათაშვილი
* ბესარიონ ბიბინეიშვილი
* ზვიად ბოკუჩავა
* იური ბურკაძე
* ნემო ბურჭულაძე
* მანანა გაბაშვილი
* ზვიად გამსახურდია
* თეიმურაზ გვანცელაძე
* თამაზ გველესიანი
* ზურაბ გიგოლაშვილი
* ბიძინა გიორგობიანი
* დავით გოგაძე
* ემზარ გოგუაძე
* გივი გოლეთიანი
* ჯემალ გოლეთიანი
* ბერდია გუგავა
* თამაზ გუგუშვილი
* გიორგი გულბანი
* ზურაბ გუჩუა
* გურამ გუჯაბიძე
* ბიძინა დანგაძე
* მალხაზ დვალიშვილი
* ფირუზ დიაკონიძე
* თენგიზ დიხამინჯია
* ვიქტორ დომუხოვსკი
* სალომე ზვიადაძე
* მედეა თუშმალიშვილი
* გივი იმერლიშვილი
* ნოდარ იმნაძე
* ხვედრი ინასარიძე
* ჯემალ იონათამიშვილი
* რამაზ იოსელიანი
* გრიგოლ ისაკაძე
* ამირან კალაძე
* ზურაბ კანდელაკი
* გურამ კანკავა
* იოსებ კასრაძე
* რევაზ კემულარია
* მალხაზ კვანჭილაშვილი
* ნუგზარ კვაჭაძე
* ნიკოლოზ კილასონია
* აკაკი კობაძე
* გელა კობერიძე
* ზაურ კოსტავა
* თენგიზ კუბლაშვილი
* ანზორ კუდბა
* დავით კუპრეიშვილი
* აკაკი მათიაშვილი
* თენგიზ მამფორია
* არკადი მარკოზია
* გიორგი მარჯანიშვილი
* ირაკლი მასხარაშვილი
* მიხეილ მაყაშვილი
* არჩილ მაჭავარიანი
* მაია მაჭავარიანი
* მუხრან მაჭავარიანი
* თემურ მდინარაძე
* ირაკლი მელაშვილი
* ვახტანგ მეუნარგია
* არჩილ მინდიაშვილი
* მირიან მირიანაშვილი
* თეიმურაზ მჟავია
* მაია ნათაძე
* იგორ ნარმანია
* თამაზ ობგაძე
* არჩილ ოდიშარია
* თედო პაატაშვილი
* გურამ პეტრიაშვილი
* რობერტ პეტრიაშვილი
* ავთანდილ პოპიაშვილი
* ავთანდილ რცხილაძე
* ნიკოლოზ სანებლიძე
* ზურაბ სანიკიძე
* გია სუბელიანი
* დავით ტაბიძე
* ირინე ტალიაშვილი
* ივანე ტურაშვილი
* მერაბ ურიდია
* დალი ფიროსმანაშვილი
* კონსტანტინე ფირცხალავა
* ტარიელ ფუტკარაძე
* ვიქტორ ფხალაძე
* დიმიტრი ქებურია
* ალექსანდრე ქობულაშვილი
* თემურ ქორიძე
* ნათელა ქუთელია
* რუსლან ღონღაძე
* ეთერ ყაველაშვილი
* ანრი ყრუაშვილი
* ნუგზარ შავთვალაძე
* გიორგი შაიშმელაშვილი
* ვალტერ შურღაია
* ირაკლი ჩხეიძე
* ვახტანგ ცაგარეიშვილი
* ვლადიმერ ცოფურაშვილი
* ზვიად ძიძიგური
* მანანა ძოძუაშვილი
* ზურაბ ძოწენიძე
* შალვა წიკლაური
* ზურაბ წიქარიძე
* ნოდარ წულეისკირი
* გია ხავთასი
* გიორგი ხონელიძე
* მალხაზ ხუციშვილი
* ედუარდ ჯანელიძე
* თეიმურაზ ჯანელიძე
* ვლადიმერ ჯოლოგუა

 |
|  |
| კომუნისტური პარტია | 
* ლევან ალექსიძე
* ანდრია აფაქიძე
* მერაბ ბალარჯიშვილი
* მელს ბდოიანი
* თამაზ გამყრელიძე
* გივი გაჩეჩილაძე
* გურამ გვერდწითელი
* ბეჟან გონაშვილი
* ეთერ გუგუშვილი
* ბაკურ გულუა
* გივი გუმბარიძე
* ვაჟა გურგენიძე
* თამარ დეკანოსიძე
* პავლე დოგუზოვი
* ომარ ელოშვილი
* გივი თალაკვაძე
* ანტონ ინგოროყვა
* სანდრო კავსაძე
* კონსტანტინე კაპანაძე
* ვარლამ კეშელავა
* ნიკო ლეკიშვილი
* როსტომ ლორთქიფანიძე
* ავთანდილ მარგიანი
* გრიგოლ მარგიანი
* როდენ მემარნიშვილი
* როინ მეტრეველი
* თედო ნინიძე
* ალექსანდრე პავშენცევი
* სერგო რიგვავა
* მინდია სალუქვაძე
* რევაზ სალუქვაძე
* ავთანდილ საყვარელიძე
* ნუგზარ საჯაია
* აპოლონ სილაგაძე
* ლოვარდ ტუხაშვილი
* მინდია უგრეხელიძე
* ჯეირან ფაჩუაშვილი
* გერმანე ფაცაცია
* მამიკონ ფიდანიანი
* ივერი ფრანგიშვილი
* გოგი ქავთარაძე
* გურამ ქაშაკაშვილი
* მზექალა შანიძე
* ვალერიან შარიქაძე
* თეიმურაზ შაშიაშვილი
* ალექსანდრე შუშანაშვილი
* გიორგი ჩეჩელაშვილი
* ფოტი ჩიტლოვი
* ლეო ჩიქავა
* აკაკი ძიძიგური
* გიორგი წითლანაძე
* ნოდარ ჭითანავა
* ლევან ჭილაშვილი
* გურამ ხარატიშვილი
* ევგენი ხარაძე
* თენგიზ ხახვა
* ნინო ჯავახიშვილი
* ნოდარ ჯანბერიძე
* თამაზ ჯანელიძე
* ბონდო ჯიქია
* მიხეილ ჯორჯიაშვილი

 |
|  |
| სახალხო ფრონტი | 
* თენგიზ ბეჟაშვილი
* დავით ბერძენიშვილი
* შოთა გაფრინდაშვილი
* პაატა კოღუაშვილი
* ნოდარ ნათაძე

 |
|  |
| ??? | 
* ვაჟა აბაკელია
* ალექსი არაბული
* დავით არევაძე
* თენგიზ ბარამიძე
* აკაკი ბობოხიძე
* აკიფ გასანოვი
* ტარიელ გელანტია
* რომან გოცირიძე
* ზაქარია დევნოზაშვილი
* დემურ დვალიშვილი
* თამაზ დიასამიძე
* ალექსანდრე ვარძელაშვილი
* გივი თაქთაქიშვილი
* პაატა თოიძე
* მაია თომაძე
* ავთანდილ იმნაძე
* ლია კაცაძე
* ზაალ კახიანი
* ავთანდილ კვეტენაძე
* კანდიდ კვიციანი
* მერაბ კიკნაძე
* თენგიზ კიტოვანი
* რესან კონცელიძე
* გაიოზ კორძაძე
* გივი ლობჟანიძე
* თემურ ლორთქიფანიძე
* ნუგზარ მამალაძე
* ნოშრევან მამულაძე
* გურამ მაქაცარია
* ნუგზარ მგალობლიშვილი
* ალბერტ მელაძე
* ველოდი მირცხულავა
* ნუგზარ მოლოდინაშვილი
* ზვიად ნადარეიშვილი
* თამაზ ნადარეიშვილი
* ნოდარ ნონიაშვილი
* გიორგი ოჩიაური
* გურამ პაპუნიძე
* თამაზ ჟორჟოლიანი
* ალექსანდრე ჟღენტი
* ანზორ საკანდელიძე
* გუბაზ სანიკიძე
* მერაბ საყვარელიძე
* ჯემალ საჯაია
* ანზორ სიჭინავა
* რამაზ სურმანიძე
* გივი ურიათმყოფელი
* გია ფირცხალაიშვილი
* შოთა ქიტიაშვილი
* ზაურ ქობალია
* ბესიკ ქუთათელაძე
* თამაზ ყურაშვილი
* ელდარ შენგელაია
* ჯემალ შონია
* კუკური ჩაფიჩაძე
* თენგიზ ჩაჩავა
* გოგი ჩიქავა
* ბიძინა ჩოლოყაშვილი
* გელა ჩორგოლაშვილი
* პაატა ჩხეიძე
* შალვა ცომაია
* რომან ცხომელიძე
* მირიან წიკლაური
* შალვა წინწალაშვილი
* ვახტანგ ჭითავა
* დილარ ხაბულიანი
* ტრისტან ხანიშვილი
* ნიკოლოზ ხაჭაპურიძე
* გიორგი ხოშტარია
* ბეჟან ჯავახია
* ედიშერ ჯანჯულია
* ბადრი ჯაფარიძე
* ბუხულა ჯაფარიძე
* ვიტალი ჯაში

 |

 |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| ხ • გ • რ
საქართველოს ეროვნული გმირები |
| --- |
|  |
| საქართველოს დრ | 
ვლადიმერ გოგუაძე (1918)
 |
|  |
| საქართველო | 
* ჟიული შარტავა (2004)
* ზაზა დამენია (2004)
* ჯონ მაკ-კეინი (2010)
* ლეხ კაჩინსკი (2010)
* ქაქუცა ჩოლოყაშვილი (2013)
* გიორგი ანწუხელიძე (2013)
* გიორგი კვინიტაძე (2013)
* ზურაბ იარაჯული (2013)
* ამბროსი ხელაია (2013)
* ზვიად გამსახურდია (2013)
* მერაბ კოსტავა (2013)
* ექვთიმე თაყაიშვილი (2013)
* გიორგი მაზნიაშვილი (2013)
* გრიგოლ ფერაძე (2013)
* მიხეილ წერეთელი (2013)
* მარო მაყაშვილი (2015)
* გურამ გაბესკირია (2017)
* ზურაბ ჭავჭავაძე (2018)
* მამია ალასანია (2018)
* ავთო იოსელიანი (2019)
* გენო ადამია (2020)
* ალექსანდრე ონიანი (2021)
* მიხა ხელაშვილი (2022)
* ლევან კლიმიაშვილი (2023)
* ელიზბარ გულისაშვილი (2023)
* სიმონ ბაგრატიონ-მუხრანელი (2023)
* ვარდენ წულუკიძე (2023)
* კონსტანტინე აფხაზი (2023)
* ალექსანდრე ანდრონიკაშვილი (2023)
* როსტომ მუსხელიშვილი (2023)
* ალექსანდრე მაჭავარიანი (2023)
* დიმიტრი ჩრდილელი (2023)
* ფარნაოზ ყარალაშვილი (2023)
* ივანე ქუთათელაძე (2023)
* სიმონ ჭიაბრიშვილი (2023)
* იასონ კერესელიძე (2023)
* გოგი ხიმშიაშვილი (2023)
* ნიკოლოზ ზანდუკელი (2023)

 |

 |